Jerusha Jhirad

Jerusha Jacob Jhirad (Shivamogga, 1891ko martxoaren 21a – 1984ko ekainaren 2a) indiar medikua izan zen.

 Bizitza 
Jhirad Shivamoggan (Karnataka) jaio zen eta Bene Israel komunitate juduko kidea zen. Puneko eskola batean egin zuen ikasketak, geroago Bombayko Grant Medical Collegen, eta 1912an medikuntzan eta kirurgian lizentziatu zen. Atzerrian ikasteko, Indiako gobernuaren diru-laguntza jaso zuen lehen emakumea izan zen. Ingalaterran Emakumeen Medikuntza Eskolan ikasi zuen eta 1917an medikuntzan eta kirurgian lizentziatu zen Londresko Unibertsitatean. 1919an obstetrizia eta ginekologiako doktoretza lortu zuen. 1917an Londresko Elizabeth Garrett Anderson ospitalean hasi zen lanean, eta 1918an Birminghamgo amaetxean.

1920an Indiara itzuli zen, non hasieran Delhiko Lady Hardinge ospitalean jardun zuen, 1920tik 1924ra Bangaloreko amaetxean, eta 1925etik 1947ra Bombayko Cama ospitalean.

1931n bake-epaile izendatu zuten. 1934an Biharreko lurrikaratik bizirik atera zirenei laguntza medikoa eman zien. 1937 eta 1938an amen heriotza-tasari buruzko azterketa estatistiko bat egin zuen Bombayn. Bombayko Obstetrizia eta Ginekologia Elkartearen sortzaile eta burua izan zen, eta Indiako Obstetrizia eta Ginekologia Elkarteen Federazioko burua ere bai. Sexu-heziketaren alde idatzi zuen, aurreikusi gabeko haurdunaldiak mugatzeko. 1950ean Madrasen egin zen Indiako Obstetrizia eta Ginekologia Kongresuaren buru izan zen.

Horrez gain, judaismo erreformistaren aitzindaria izan zen. Juduen Erlijio Batasuneko otoitz mistoetan parte hartu ondoren, Bombayra itzuli eta 1925ean elkarte bat sortu zuen Bene Israelen baitan, Leah ahizparekin batera.

1975ean autobiografia labur bat idatzi zuen, eta 1990ean haren ilobak argitaratu zuen forma zabalduan, A Dream Realised: Biography of Dr Jerusha J. Jhirad izenburuarekin.

1984an hil zen, 93 urte zituela.

 Sariak eta errekonozimenduak 

 1945: Britainiar Inperioko Ordenaren kidea
 1947: Obstetrikoen eta Ginekologoen Errege Elkargoko kidea
 1966: Padma Shri saria
 Artizarreko Jhirad kraterrak Jerusha Jhiraden izena darama

 Lan hautatuak 

 Medico-social work (1929)
 Maternal Mortality (1936)
 Report on an investigation into the causes of maternal mortality in the city of Bombay (1941)
 Uterine Inversion (1946)
 Women in the Medical Profession (1960)
 Practical aspects of birth control (1963)
 Role of legalization of abortions in population control (1964)
 Careers for Medical Women in India (1964)
 Ante-natal diagnosis (1966)
 Obstetrics Then and Now (1968)

 Erreferentziak 

 Kanpo estekak 

Kategoria:Indiako medikuak
Kategoria:Emakume ginekologoak
Kategoria:Indiako autobiografoak
Kategoria:Indiako juduak
Kategoria:Londresko Unibertsitateko ikasleak
Kategoria:Indiako emakumeak
Kategoria:Mumbaitarrak